Diewe sny vleis uit bees ná kar dit tref
Onderwerp: Diewe sny vleis uit bees ná kar dit tref Mon Jul 19, 2010 9:26 pm
Die bende veediewe wat Fochville se boere terroriseer, het die naweek weer derduisende rande se beeste gesteel.
In een geval het hulle onder meer die vleis van 'n bees afgesny en daarmee gevlug kort nadat die dier deur 'n motor getref is.
Beeld het sowat 'n week gelede berig 140 beeste is die afgelope drie maande in die gebied gesteel en wreedaardig vermink.
Die diefstalle verteenwoordig 'n gesamentlike verlies van sowat R1 miljoen net aan beeswaarde onder agt boere in die Fochville-omgewing – dis sonder die inkomste­verlies, het mnr. Carl van Heerden, een van die boere, toe aan Beeld gesê.
Volgens hom steel die diewe die beeste snags en jaag hulle dan sowat 45 km tot by Lawley, 'n plakkerskamp suid van Johannesburg.
Sommige van die diere vrek langs die pad weens uitputting.
"By die plakkerskamp kap die diewe die beeste se pote stukkend sodat hulle nie kan weghardloop nie. Dan lê hulle die hele dag daar en bulk van pyn voordat die diewe vroegaand terugkom en hulle slag."
Toe mnr. Barry van Wyk van die plaas Rietfontein buite Fochville Vrydagaand ná 'n ete by vriende tuiskom, was 26 van sy beeste skoonveld.
Eergisteroggend het Van Wyk saam met ander boere die spoor gevolg en 20 van die beeste naby die Kloof-myn by Westonaria teruggevind.
"'n Motoris het omstreeks 05:30 in een van die beeste vasgery. Toe die polisie omstreeks 07:00 opdaag, was daar reeds vleis uit die dier gesny waarmee die booswigte weggekom het."
Saam met die ses beeste wat nog soek is, het Van Wyk skade van sowat R36 000 gely.
Mnr. Org van der Westhuizen, wat verlede week agt van sy beeste verloor het, het eergisteraand ook amper weer deurgeloop.
"Ek het ná verlede week se voorval 'n wag aangestel. Hy het gisteraand (Saterdagaand) gesien iets is nie reg by die skape nie en alarm gemaak. Hy het gesien mans hardloop weg – hulle het reeds agt skape aan mekaar vasgebind."
Sedert einde Mei is 23 van Van der Westhuizen se beeste gesteel.
Die polisie se veediefstal­eenheid het 'n beloning van R50 000 uitgereik aan enigiemand wat inligting verskaf wat tot die skuldigbevinding van veediewe lei.